El Ple municipal de Sagunt acorda instar que s'arxive l'expedient de lesivitat del CIPFP Eduardo Merello
08 de març 2024

![](/media/fuzlf0y4/img_9493-c.jpg?width=850&height=566.6666666666666)

La Corporació Municipal ha aprovat per unanimitat en el Ple Ordinari del mes de març sol·licitar a la Conselleria d'Educació, Universitats i Ocupació que arxive definitivament i es deixe sense efecte la proposta d'inici d'expedient de lesivitat que afecta el CIPFP Eduardo Merello i que es realitzen les intervencions previstes sobre este tema en el Pla Edificant, així com la coordinació entre les Administracions Local i Autonòmica per a agilitzar l'execució de la totalitat de les intervencions previstes en el Pla Edificant en els centres educatius de la nostra ciutat. Igualment aquelles infraestructures i recursos educatius no contemplats en este Pla que també hagen sigut sol·licitades pel Ple de la Corporació Municipal d'este Ajuntament.

Esta declaració institucional, proposta per la coordinadora comarcal d'AMPAS del Camp de Morvedre, es basa en el fet que la Constitució Espanyola recull entre els drets fonamentals el dret a l'educació i en el seu Article 27 indica que l'educació té «**per objecte el ple desenvolupament de la personalitat humana en el respecte als principis democràtics de convivència i als drets i llibertats fonamentals**» la qual cosa alinea el nostre país amb les societats avançades democràticament «**en la convicció que d'ella depenen tant el benestar individual com el col·lectiu**».

Així mateix, des de la Coordinadora Comarcal d'AMPA del Camp de Morvedre, entitat integrant de la Plataforma per l’Educació Pública al Camp de Morvedre, consideren que s'ha d'impulsar l'educació pública com a principal valedora de la igualtat d'oportunitats i de l'accés al dret constitucional a l'educació, creença que entenen que és compartida pels diferents grups polítics amb representació en este consistori, perquè la vigent Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'Educació (LOMLOE), quan en el seu preàmbul fa referència a equitat en l'educació «**pretén subratllar que l'educació pública constituïx l'eix vertebrador del sistema educatiu**», però és que esta mateixa idea també la recollia en el seu preàmbul la Llei orgànica 8/2013, de 9 de desembre, per a la millora de la qualitat educativa (LOMCE), ja que en el seu preàmbul indicava que un dels seus objectius era situar a «**l'educació en el centre de la nostra societat i economia**» i afegia:

«**L'escola, i especialment l'escola pública, han trobat la seua principal raó de ser en la lluita contra la inevitabilitat de les situacions d'injustícia o de degradació que han anat esdevenint a cada moment de la seua història**». En línia amb l'anterior, la vigent Llei orgànica 3/2022, de 31 de març, d'ordenació i integració de la Formació Professional recull en el seu preàmbul: «**L'escàs desenvolupament de les qualificacions intermèdies en l'estructura formativa espanyola exigix duplicar, amb rapidesa, el nombre de persones amb formació intermèdia per a poder respondre a les necessitats del sistema productiu**». «**La nostra estructura formativa està llastrada per un escàs desenvolupament i falta d'atractiu en la zona de qualificació intermèdia, més greu quan ens trobem en un moment tan decisiu com la quarta revolució industrial i les seues conseqüències en les noves necessitats de qualificació de totes les persones treballadores**».

Com es pot veure, explica el document de la declaració institucional, les diferents lleis i reformes educatives manifesten la importància de la formació com a valor capital «**per al desenvolupament i el futur d’un país**».

El Pla Edificant, amb el qual es van comprometre i que va ser acordat tant per Conselleria com per ajuntaments, comptava a Sagunt amb diferents intervencions, entre les quals es trobava la millora de les infraestructures educatives del CIPFP Eduardo Merello, que va ser inclòs en este programa «**després d'una espera de dècades, durant les quals es va assenyalar repetidament la urgència d'intervindre en este, intervencions que estaven en bona part supeditades a la construcció de l'IES Núm. 5**».

Al novembre de 2023 la Conselleria d’Educació, Universitats i Ocupació va publicar una proposta de resolució d'inici de declaració de lesivitat de diverses delegacions de competències en matèria d'infraestructures educatives per la qual proposava iniciar l'expedient de declaració de lesivitat de les resolucions de la persona titular de la Conselleria d'Educació, trobant-se entre elles el CIPFP Eduardo Merello.

En la declaració institucional es manifesta: «**Les obres previstes en el CIPFP Eduardo Merello són d'urgent necessitat perquè en el centre es puga impartir una formació de qualitat que dote l'alumnat de competències professionals, personals i socials ajustades a l'entorn econòmic i industrial actual i més tenint en compte, les previsions de creixement industrial del municipi**». Això garantix els drets individuals i l'ocupabilitat de la ciutadania de la localitat i de la resta de la comarca, però també atenen les necessitats que actualment té la societat, l'economia municipal i comarcal, indica la declaració.

Davant la proposta d'inici d'expedient de lesivitat comunicada per la Conselleria a l'Ajuntament de Sagunt i al CIPFP Eduardo Merello, el Consell Escolar Municipal, el passat 18 de gener de 2024, va acordar sol·licitar a la Conselleria que s'arxivara i deixara sense efecte esta proposta, permetent així la realització de les intervencions previstes per a dita centre en el Pla Edificant.

Cal recordar, indica la declaració, que la comunitat educativa prèviament havia adoptat en la sessió del Consell Escolar Municipal de 13 de desembre de 2021, sol·licitar a la Generalitat València la delegació de competències a l'Ajuntament de Sagunt, d'acord amb el Pla Edificant de la reforma integral amb ampliació de l'edifici existent per a la transformació de l'IES en centre específic de formació professional i posteriorment el 29 de desembre de 2021, el Ple de la Corporació Municipal, va aprovar per unanimitat dels assistents, tramitar davant la Generalitat Valenciana la citada delegació de competències.

El 12 de juliol de 2023, el Ple de la Corporació Municipal de l'Ajuntament de Sagunt va aprovar per unanimitat acceptar la delegació de competències per part de la Conselleria d'Educació, Cultura i Esport de la reforma integral amb ampliació de l'edifici existent per a la transformació de l'IES Eduardo Merello en CIPFP. Esta decisió, indica la declaració institucional, implicava que els grups polítics estaven d'acord amb el Pla Edificant, «**almenys, referent a l'Eduardo Merello**». En la declaració assenyalen que entenen que tots els grups polítics van ser seriosos i rigorosos, primer, en l'estudi de la sol·licitud de la delegació de competències i posteriorment, en l'acceptació d'estes i que la van secundar per considerar que beneficiava el municipi i la seua ciutadania.

En la declaració afirmen: «**Entenem que Conselleria d'Educació, Cultura i Esport també consideren necessàries les obres en el CIPFP Eduardo Merello perquè en l'article “Educació reactivarà la reforma del primer centre integrat d'FP de Sagunt” 5 publicat el passat 22 de febrer de 2024 pel diari Levante El Mercantil Valenciano, s'indica que la Conselleria d'Educació considera la intervenció en este centre com a “prioritària” i també que “l'obra del CIPFP Eduardo Merello no es pararà, tal com es va informar fa unes setmanes al director del centre**».

Així mateix, indica que entenen que estant totes les parts d'acord que les obres en este centre s'han de realitzar, la incertesa sobre el projecte té el seu origen en la proposta d'inici d'expedient que respecte al CIPFP Eduardo Merello es va incloure en la proposta de resolució d'inici de declaració de lesivitat de diverses delegacions de competències en matèria d'infraestructures signada el 31 d'octubre de 2023 pel Director General d'Infraestructures Educatives de la Conselleria d'Educació, Cultura i Esport.

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-de-sagunt-acorda-instar-que-s-arxive-l-expedient-de-lesivitat-del-cipfp-eduardo-merello/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-de-sagunt-acorda-instar-que-s-arxive-l-expedient-de-lesivitat-del-cipfp-eduardo-merello/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-de-sagunt-acorda-instar-que-s-arxive-l-expedient-de-lesivitat-del-cipfp-eduardo-merello/ "Linked In")
*   [](mailto:?body=https://aytosagunto.es/va/actualitat/el-ple-municipal-de-sagunt-acorda-instar-que-s-arxive-l-expedient-de-lesivitat-del-cipfp-eduardo-merello/)